Plastiekpaaie die alternatief vir teerpaaie of 'n teer saak? | Maroela Media
Plastiekpaaie die alternatief vir teerpaaie of 'n teer saak?
Kan plastiekpaaie dalk antwoorde bied op van die vraagstukke wat SA teister? Foto: Nextvoyage/Pexels.com
'n Voorstel deur die Demokratiese Alliansie in die Oos-Kaap dat 'n loodsprojek begin moet word om die lewensvatbaarheid van plastiekpaaie te toets, is luidkeels deur die ANC afgeskiet. Lede van die land se regerende party kan net nie insien dat daar 'n toekoms bestaan vir paaie wat van herwinbare plastiek gemaak word nie.
Die Oos-Kaap se agterstand in padinfrastruktuur beloop meer as 100 miljard rand en daar is nie genoeg geld in die provinsiale koffers nie. 'n DA-beheerde munisipaliteit in Gauteng het hom intussen bereid verklaar om 'n stuk pad uit plastiek te vervaardig as 'n toetsprojek vir 'n skoner omgewing, die langer lewensduur van paaie en les bes geen slaggate nie.
Plastiekpaaie word reeds in Indië, Nederland en ander plekke in Europa gebruik, en Brittanje toon groot belangstelling vir die tegnologie.
Teer is afkomstig van ru-olie en is dus nie omgewingsvriendelik nie. Asfalt of teer is verantwoordelik vir twee persent van die wêreld se koolstofvrystellings. Dit is ook moeilik om teerpaaie te herstel omdat die teermengsel bo-op, asook die betonlaag daaronder, opgekap moet word en tot groot verkeersontwrigting lei.
Plastiekpaaie word so gebou dat dit ineenskakel en kan stuk-stuk teen minder tyd en koste vervang word. Tog is dié paaie se lewensduur drie keer langer as dié van teerpaaie. Plastiek het verskeie chemiese en fisiese eienskappe en kan gebruik word om paaie meer weerbaar teen uiterste weerstoestande te maak.
'n Nederlandse maatskappy het 'n model voorgestel waarvolgens plastiekpaaie met 'n spasie binne-in gebou word waar waterpype en elektriese verbindings aangebring kan word. Die oop ruimte kan ook gebruik word vir natuurlike verhitting, wat keer dat paaie toesneeu of sal help dat reënwater vinniger opdroog. Herstelwerk aan die krag- en waterinfrastruktuur in die oop spasies kan vinnig gedoen word omdat net 'n stukkie van die pad verwyder moet word.
'n Belangrike oorweging om van teer na plastiek oor te slaan is die tonne plastiek wat by stortingsterreine beland en vir opvulling gebruik kan word. Dikwels lek besoedelingstowwe in die omliggende grond terwyl plastiekverbranding kan lei tot die vrystelling van kweekhuisgasse soos koolstofdioksied. Mikroplastiese afval is ook besig om die oseane te besoedel.
Modulêre plastiek is makliker om mee te werk as teer. Selfs paaie wat gebou word met 'n mengsel van plastiek én teer, absorbeer nie water nie, is meer buigsaam, daar ontstaan minder groewe daarin en minder herstelwerk is nodig. Padoppervlaktes is gelyker en aborbeer klank beter.
Ongeveer een miljoen plastieksakke is nodig om 'n stuk plastiekpad van een kilometer te bou, en die boutempo is 70 persent vinniger as die aanlê van 'n teerpad. Is dit nie tyd om kreatief te dink nie?
ANC DA herwinning Oos-Kaap Pretoria FM
FANTASTIES!!!! Moenie luister na regeringsamptenare wat NIKS weet van padbou of instandhouding daarvan nie – asseblief tog!! Doen dit – kan nie wag om te sien hoe dit lyk nie. Dankie tog DA. Daar is dan soveel bewyse dat dit beter is. Soveel bewyse dat eerste wêreldlande daarin belangstel! Banaal en eintlik kry mens skaam om te hoor/lees dat hierdie land waar instandhouding byna minus als gedoen word dit waag om te sê nee daarvoor. Ongelooflik, maar nie regtig 'n verrassing nie.
Ek dink dis 'n fantatiese idee. Hoe gouer hulle begin hoe beter. En ons motors se bande sal ook baie langer hou – minder wrywing en slytasie. Sal interressant wees om te sien wat gebeur as die plastiek pad nat is. Sal bande nie makliker gly nie?
Die bekommernis of dit glad sal wees. Onthou suiwer teer is ook glad. Dit is die gruis klippe in die pad wat bepaal hoe "grof" die teer is. Wat natuurlik is hoe grof die pad is.
Ek ondersteun dit tenvolle!
Ek vermoed ook dat dit baie goedkoper sal wees om te bou, en dis juis hierin wat ek dink hoekom die ANC amptenare vas skop, minder om te steel, en ook dat baie van hulle persoonlike belange het in besighede in die normale padbou proses (Myne ens.).
Die vraag is hoeveel sal so iets kos as mens dit moet vergelyk met teer. Ek vra want ek het n oprit wat ek graag wil teer maar die klink na n goeie alternatief. Wie maak die puzzle stukke?